A BIZOTTSÁG HATÁROZATA
(2004. október 22.)
az élő állatok és állati termékek Új-Zélandból történő behozatalára vonatkozó egészségügyi bizonyítványokról szóló 2003/56/EK határozat módosításáról
(az értesítés a B(2004) 4028. számú dokumentummal történt)
(EGT vonatkozású szöveg)
(2004/784/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás megkötéséről szóló, 1996. december 17-i 97/132/EK tanácsi határozatra (1) és különösen annak 4. cikkére,
mivel:
(1)
Az Európai Közösség és Új-Zéland közötti, az élő állatok és állati termékek kereskedelme esetén alkalmazandó állat-egészségügyi intézkedésekről szóló megállapodás („a megállapodás”) V. melléklete elismeri az Új-Zélanddal folytatott kereskedelemben a friss hús, hústermékek és bizonyos egyéb termékek esetében alkalmazandó állat-egészségügyi intézkedéseket. Az említett intézkedéseknek a Közösség által előírt intézkedésekkel való egyenértékűségétől vagy nem egyenértékűségétől függően a megállapodás VII. melléklete rendelkezik arról, hogy megfelelő hatósági állat-egészségügyi igazolásokat kell használni a friss hús, hústermékek és bizonyos egyéb termékek esetében az Új-Zélanddal folytatott kereskedelem során.
(2)
A 2003/56/EK bizottsági határozat (2) meghatározza az igazolás követelményeit, és megadja az élő állatok és állati termékek Új-Zélandból történő behozatala esetén használandó hatósági állat-egészségügyi igazolások modelljeit. Azokban az esetekben, amikor az állat-egészségügyi intézkedések teljes egyenértékűsége került meghatározásra, egyszerűsített igazolások használhatók, melyek modelljei az említett határozat II-V. mellékleteiben vannak meghatározva.
(3)
Figyelembe kell venni az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletet (3) és az Új-Zélanddal folytatott kereskedelemben résztvevő friss húsra, hústermékekre, halászati termékekre és bizonyos egyéb termékekre vonatkozó állat-egészségügyi intézkedések egyenértékűségének legújabb elismerését.
(4)
Emiatt a 2003/56/EK határozatot ennek megfelelően módosítani kell.
(5)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/56/EK határozat I. és VII. mellékletei ennek a határozatnak a mellékletei szerint módosulnak.
2. cikk
Ezt a határozatot 2004. december 31-tól kell alkalmazni.
3. cikk
E határozat címzettjei a tagállamok.
Kelt Brüsszelben, 2004. október 22-én.